ભારતના રાષ્ટ્રિય તહેવારો ત્રણ છે. એક તો પંદરમી ઓગસ્ટ, બીજી ઑક્ટોબર અને છવ્વીસમી જાન્યુઆરી. 14મી ઑગસ્ટની મધ્યરાત્રી પછી બ્રિટિશ સરકારે ભારતની જનતાને ગુલામીની જંજીરમાંથી મુક્ત કરી. કેટકેટલા સંધર્ષો અને અસંખ્ય બલિદાનો પછી ભારતવર્ષમાં સ્વતંત્રતાનો સૂરજ પ્રકાશમાન થયો. ભારતીય મૃતપ્રાય જનતામાં નવો ઉત્સાહ, આનંદ અને નવું જોમ પ્રગટ્યું. યાદગાર આ દિવસની ઉજવણી માટે ધ્વજવંદન કરવામાં આવે છે. બીજી ઓક્ટોબર વર્ષોથી ગુલામીમાં સબડતી પ્રજાને મુક્તિ અપાવનાર પૂ. મહાત્માગાંધી ના અવતરણનો આ દિવસ. દરેક સંસ્થા આ દિવસે ધ્વજવંદન ના કરે પરંતુ કોઈપણ પ્રકારે રાષ્ટ્રપિતાને યાદ તો જરૂર કરે જ. 26મી જાન્યુઆરી પ્રજાસત્તાકદિન. આજથી ભારતનું નવું બનાવેલું રાજ્યબંધારણ અમલમાં આવ્યું (1950). લોકો માટે, લોકોથી અને લોકો વડે બનેલા આ નવા બંધારણથી હએ સૌને સુખશાંતિ મળશે એવા વિશ્વાસથી બધા ખુશખુશાલ થઈ ગયા હતા. આ દિવસે પણ ધ્વજવંદન કરીને ખુશાલી વ્યકત કરાય છે.